b'\n_START_ARTICLE_\nSairausloma\n_START_SECTION_\nLait ja sopimukset\n_START_PARAGRAPH_\nTy\xc3\xb6ntekij\xc3\xa4 saa j\xc3\xa4\xc3\xa4d\xc3\xa4 kotiin, jos sairaus tai tapaturma est\xc3\xa4\xc3\xa4 ty\xc3\xb6nteon. Jos ty\xc3\xb6ntekij\xc3\xa4 on tahallaan tai t\xc3\xb6rke\xc3\xa4ll\xc3\xa4 huolimattomuudellaan aiheuttanut tilanteen, h\xc3\xa4n ei saa palkkaa._NEWLINE_Pitkiss\xc3\xa4 sairauspoissaoloissa ty\xc3\xb6nantaja voi saada Kelasta korvausta l\xc3\xa4\xc3\xa4k\xc3\xa4rintodistusta vastaan. Lyhyiss\xc3\xa4kin ty\xc3\xb6nantaja voi vaatia l\xc3\xa4\xc3\xa4k\xc3\xa4rintodistuksen, mutta monilla ty\xc3\xb6paikoilla oma ilmoitus riitt\xc3\xa4\xc3\xa4 lyhyeen poissaoloon. Esimies ei saa paljastaa ty\xc3\xb6tovereille poissaolon syyt\xc3\xa4. Lapsen sairastuessa vanhemmat voivat kesken\xc3\xa4\xc3\xa4n p\xc3\xa4\xc3\xa4tt\xc3\xa4\xc3\xa4, kumpi j\xc3\xa4\xc3\xa4 kotiin.\n_START_SECTION_\nEnsimm\xc3\xa4isen sairauslomap\xc3\xa4iv\xc3\xa4n karenssi\n_START_PARAGRAPH_\nSuomessa ensimm\xc3\xa4inen sairauslomap\xc3\xa4iv\xc3\xa4 on palkaton joidenkin alojen ty\xc3\xb6sopimuksissa. Syyskuussa 2015 hallitus esitti, ett\xc3\xa4 ensimm\xc3\xa4isen sairauslomap\xc3\xa4iv\xc3\xa4n palkka yleisesti puolitettaisiin._NEWLINE_Vuonna 2012 l\xc3\xa4\xc3\xa4k\xc3\xa4reist\xc3\xa4 50\xc2\xa0% kannatti ja 32\xc2\xa0% vastusti ensimm\xc3\xa4isen sairausp\xc3\xa4iv\xc3\xa4n muuttamista palkattomaksi. Kun Ruotsissa Fredrik Reinfeldtin porvarihallitus palautti karenssip\xc3\xa4iv\xc3\xa4n, sairauslomien lukum\xc3\xa4\xc3\xa4r\xc3\xa4 romahti.\n_START_SECTION_\nYleisyys ja kustannukset\n_START_PARAGRAPH_\nSairauspoissaolojen kustannukset pelk\xc3\xa4st\xc3\xa4\xc3\xa4n ty\xc3\xb6paikoille ja julkiselle sektorille ovat Suomessa 3,4 miljardia euroa vuodessa._NEWLINE_Ty\xc3\xb6terveyslaitoksen tekem\xc3\xa4ss\xc3\xa4 selvityksess\xc3\xa4 vuonna 2010 kunta-alalla 1-3 p\xc3\xa4iv\xc3\xa4n sairauslomia pitiv\xc3\xa4t eniten naiset ja nuoret. Naiset kertoivat pit\xc3\xa4neens\xc3\xa4 t\xc3\xa4llaisia keskim\xc3\xa4\xc3\xa4rin 2,05 kertaa vuodessa, miehet 1,30 (oman sairauden vuoksi, ei lasten). Sen sijaan pitki\xc3\xa4 sairauslomia pitiv\xc3\xa4t eniten i\xc3\xa4kk\xc3\xa4imm\xc3\xa4t ty\xc3\xb6ntekij\xc3\xa4t._NEWLINE_Suomen ammattiliittojen keskusj\xc3\xa4rjest\xc3\xb6n SAK:n asiantuntijal\xc3\xa4\xc3\xa4k\xc3\xa4rin mukaan hyv\xc3\xa4 keino v\xc3\xa4hent\xc3\xa4\xc3\xa4 lyhyit\xc3\xa4 sairauslomia ty\xc3\xb6paikalla on k\xc3\xa4yt\xc3\xa4nt\xc3\xb6, jossa ty\xc3\xb6ntekij\xc3\xa4 voi itse ilmoittaa sairaudestaan esimiehelle ilman l\xc3\xa4\xc3\xa4k\xc3\xa4rintodistusta. T\xc3\xa4ll\xc3\xb6in ty\xc3\xb6ntekij\xc3\xa4 palaa t\xc3\xb6ihin, kun h\xc3\xa4n kokee tervehtyneens\xc3\xa4. Sen sijaan, usein kun ty\xc3\xb6ntekij\xc3\xa4 hakee l\xc3\xa4\xc3\xa4k\xc3\xa4rintodistuksen sairauslomalleen, niin h\xc3\xa4n on lomalla koko sen ajan, jonka l\xc3\xa4\xc3\xa4k\xc3\xa4ri on kirjoittanut, vaikka tervehtyisikin aiemmin._NEWLINE_Yritt\xc3\xa4j\xc3\xa4t ovat pois t\xc3\xb6ist\xc3\xa4 selv\xc3\xa4sti v\xc3\xa4hiten. Suomessa yritt\xc3\xa4j\xc3\xa4 voi saada Kelasta sairausp\xc3\xa4iv\xc3\xa4rahaa tietyin edellytyksin.\n_START_SECTION_\nYleisin diagnoosi\n_START_PARAGRAPH_\nMasennus eli depressio on yleisin sairauslomaan johtava diagnoosi: se on syyn\xc3\xa4 kolmasosasta puoleen m\xc3\xa4\xc3\xa4r\xc3\xa4tyist\xc3\xa4 sairauslomista. Depressio on yleinen sairauslomadiagnoosi, koska Kansanel\xc3\xa4kelaitos ei hyv\xc3\xa4ksy uupumusta sairausloman syyksi.\n_START_SECTION_\nAiheeton sairausloma\n_START_PARAGRAPH_\nLuvattomien sairauspoissaolojen kustannukset Suomessa ovat 1,4 miljardia euroa vuodessa, jos australialaistutkimus on yleistett\xc3\xa4viss\xc3\xa4 Suomeen. Sairauslomaa ilman riitt\xc3\xa4v\xc3\xa4\xc3\xa4 perustetta hakevat tyypillisesti puhuvat vatsa-, selk\xc3\xa4- tai p\xc3\xa4\xc3\xa4kivusta ja saattavat ajatella, ett\xc3\xa4 l\xc3\xa4\xc3\xa4k\xc3\xa4ri ei voi todentaa oireita.\n_START_SECTION_\nYleisyys\n_START_PARAGRAPH_\nVuoden 2007 kyselyss\xc3\xa4 14\xc2\xa0% suomalaisista my\xc3\xb6nsi olleensa itse terveen\xc3\xa4 poissa t\xc3\xb6ist\xc3\xa4. 53\xc2\xa0% oli sit\xc3\xa4 mielt\xc3\xa4, ett\xc3\xa4 terveen\xc3\xa4 saa olla poissa t\xc3\xb6ist\xc3\xa4 esimerkiksi perhestressin, ty\xc3\xb6paikan ongelmien, v\xc3\xa4symyksen tai harrastusten vuoksi. 15\xe2\x80\x9320\xc2\xa0% sairauslomista ei johdu sairaudesta, vaan valehtelusta, oireiden liioittelusta tai v\xc3\xa4\xc3\xa4r\xc3\xa4st\xc3\xa4 sairausloman tulkinnasta._NEWLINE_Nuoret ovat erityisen usein poissa valehdellun sairauden vuoksi tehd\xc3\xa4kseen jotain muuta. Australiassa 40\xc2\xa0% 18-34-vuotiaista kertoi olleensa tuoreimman vuoden aikana t\xc3\xb6ist\xc3\xa4 poissa valehdellun sairauden vuoksi, vanhoista ty\xc3\xb6ntekij\xc3\xb6ist\xc3\xa4 ja johtajista 20\xc2\xa0%.'